Socialdemokratiet vil have, at Danmark skal være en grøn stormagt og lover derfor, at der inden for det første år af en ny regeringsperiode skal igangsættes en række tiltag, hvis rød blok kommer til magten.

Partiet fremlægger med en uge tilbage af folketingsvalgkampen onsdag en række forslag, der skal komme klimaet til gavn.

»Der er brug for nyt lederskab, hvor vi skruer tempoet op i den grønne omstilling, og det er vi villig til at tage på os. Men ord er ikke nok, så derfor kommer vi nu med en handlingsplan«, siger Socialdemokratiets formand, Mette Frederiksen, på et pressemøde.

Fakta Klimatiltag fra S S vil indføre en ny og stærkere klimalov med bindende mål i Danmark. Socialdemokratiet vil reducere udledningen af drivhusgasser med mindst 60 procent frem mod 2030.

Partiet vil udvide det energiforlig, som alle Folketingets partier blev enige om i juni 2018. Der skal laves en tillægsaftale, som skal indeholde forslag, som S allerede har fremlagt - herunder et mål om 500.000 grønne biler i 2030.

S vil indføre et krav om, at 15 procent af brændstoffet i fly, der flyver fra danske lufthavne, er bæredygtigt. Derudover vil partiet arbejde for en europæisk flyafgift.

I et samarbejde med landbruget skal mål fastsættes, der forpligter dansk landbrug til at nedbringe udledningen af drivhusgasser. Landbrugspakken skal genforhandles. Miljø, natur og drikkevand skal beskyttes.

Arbejdet med at lave en grøn fremtidsfond på 20 milliarder kroner igangsættes. Fonden skal investere i grønne projekter, der sikrer mere bæredygtighed.

Der skal indføres en ressourceafgift på flaskevand af plastik, og afgifterne på plastikbæreposer skal forhøjes, hvis det står til partiet.

Sprøjtemidler på offentlige arealer og brug af gødning i boringsnære beskyttelsesområder skal forbydes. S vil også lave en evaluering af grænseværdien for nitrat i drikkevand. Det skal sikre bedre beskyttelse af drikkevand og luft.

I 2030 skal det økologiske areal fordobles, så det cirka er 20 procent af dansk landbrugsjord, der er økologisk. Danskernes forbrug af økologi skal fordobles, og dansk eksport af økologiske fødevare skal fordobles.

Sammen med detailbranchen skal et mål for reduktion af madspild fastsættes. Hvis ikke branchen kan leve op til de aftalte mål, er partiet klar til at lave et forbud mod madspild.

Derudover skal der lægges flere afgifter på kemikalier. Kilde: Socialdemokratiet. Vis mere

Foruden løftet foreslår partiet en grøn tillægsaftale til energiforliget, der blev indgået i juni 2018.

Udslip skal reduceres med 60 procent

Partiets delmål frem mod 2050 er, at udslippet af drivhusgasser skal reduceres med 60 procent i 2030.

»Som noget nyt forpligter vi os til at reducere drivhusgasserne med 60 procent i 2030. Det er et ambitiøst mål«, siger Mette Frederiksen.

Der er en række initiativer, hvoraf en del allerede er kendte, der skal bidrage til at nå målet. Det gælder en halv million elbiler, fem vindmølleparker, flere krav om energibesparelser, en jordreform i landbruget og en skovfond.

Som noget nyt vil Socialdemokratiet arbejde for en europæisk flyafgift, så luftfartsselskaber får incitament til at benytte energieffektive fly og mere bæredygtigt brændstof.

»Der er brugt utroligt meget tid på at snakke, nu vil vi gerne handle«, siger Mette Frederiksen.

Som noget andet nyt vil partiet forpligte detailhandlen til at mindske madspild. Der skal fastsættes mål for det i samarbejde med detailhandlen.

Grønt råderum til fx elbiler

Desuden vil partiet integrere miljø- og klimahensyn i de regnemodeller, som Finansministeriet bruger til at beregne økonomiske konsekvenser af politiske tiltag.

På pressemødet bliver Mette Frederiksen spurgt, om tiltagene vil være nok til at opfylde Paris-aftalen fra 2015, der er juridisk bindende.

»Paris-aftalen er for os det fundament, hvorpå vi står, når vi taler klima de kommende år«.

»Det er faktisk ideen med at vedtage en aftale med bindende mål. Det, der gør, at en klimalov bliver brugt til noget i forhold til klimakrisen, er bindende mål«, siger Mette Frederiksen.

En stor del af pengene er allerede fundet, bedyrer hun.

»I vores økonomiske politik har vi afsat en pose penge, der kan bruges til mange forskellige ting, herunder klima, siger hun og peger desuden på afgifter på plastikposer og plastikflasker med drikkevand«.

»Der er også et grønt råderum i den nuværende energiaftale, der kan bruges på eksempelvis elbiler«, siger Mette Frederiksen.

ritzau